
Text rozhodnutia
Súd: Krajský súd Bratislava Spisová značka: 11CoP/401/2018 Identifikačné číslo súdneho spisu: 1318200308 Dátum vydania rozhodnutia: 10. 10. 2018 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2018:1318200308.3 Uznesenie Krajský súd v Bratislave v senáte zloženom z predsedníčky senátu JUDr. Bianky Gelačíkovej a členiek senátu Mgr. Patrície Železníkovej a Mgr. Aleny Čakváriovej, vo veci navrhovateľa: U. G., nar. XX.XX.XXXX, bytom T. XX, V. proti oprávnenej (plnoletej dcére) : H. G., nar. XX.XX.XXXX, bytom L. XX, R., o návrhu na nariadenie neodkladného opatrenia, na odvolanie navrhovateľa proti rozhodnutiu Okresného súdu Bratislava III, zo dňa 02.08.2018, č.k. 16Pc/1/2018-53, takto r o z h o d o l : Uznesenie súdu prvej inštancie sa potvrdzuje. o d ô v o d n e n i e : 1. Súd prvej inštancie zastavil konanie o návrhu navrhovateľa na nariadenie neodkladného opatrenia zo dňa 06.07.2018. Súd prvej inštancie vec právne posúdil podľa § 1, § 2 ods. 1, § 156, § 157 CMP a § 324 ods. 1,3, § 325 ods. 1, § 327 ods. 1, 2, § 328 ods. 1, § 329, § 330, § 161 ods. 1,2 a § 230 CSP, pričom dospel k záveru, že nie sú dané podmienky konania. Skutkový základ opätovného návrhu navrhovateľa na nariadenie neodkladného opatrenia zo dňa 06.07.2018 je totožný so skutkovým základom predchádzajúceho návrhu navrhovateľa na nariadenie neodkladného opatrenia zo dňa 10.01.2018, ktorý súd zamietol. Súd prvej inštancie zastavil konanie pre existenciu procesnej prekážky právoplatne rozhodnutej veci podľa § 161 ods. 2 CSP v spojení s § 230 a § 329 ods. 3 CSP. 2. Proti tomuto rozhodnutiu podal odvolanie navrhovateľ, ktorý uviedol, že založil do spisu všetky potrebné doklady pre posúdenie veci, má zlý zdravotný stav, zdravie mu zničila jeho exmanželka, nemá žiadny príjem a nie je spôsobilý platiť výživné vo výške XXX eur. 3. Odvolací súd preskúmal vec, v ktorej nie je viazaný rozsahom a dôvodmi odvolania v napadnutej časti podľa § 65, § 66 zák. č. 161/2015 Z. z., Civilný mimosporový poriadok (ďalej CMP), bez nariadenia odvolacieho pojednávania podľa § 378 ods. 1 zák. č. 160/2015 Z. z. Civilný sporový poriadok (ďalej CSP), a dospel k záveru, že rozhodnutie súdu prvej inštancie je správne. 4. Súd prvej inštancie vec správne právne posúdil, pričom odvolací súd podľa § 387 ods. 2 CSP poukazuje na správne dôvody súdu prvej inštancie, s ktorými sa stotožňuje. 5. Zároveň odvolací súd upozorňuje navrhovateľa na rozdiel medzi konaním vo veci samej a konaní o nariadenie neodkladného opatrenia. V danom prípade súd prvej inštancie z dôvodov ním uvedených zastavil konanie o nariadení neodkladného opatrenia, čo však neznamená, že o jeho návrhu nebude meritórne rozhodnuté. Súd prvej inštancie bude rozhodovať o jeho návrhu na zníženie výživného, kde vykoná potrebné dokazovanie, bude sa zaoberať dokladmi, ktoré navrhovateľ do spisu založil a vec posúdi. Účelom neodkladného opatrenia je dočasná úprava pomerov účastníkov s cieľom umožniť ničím nerušené konanie vo veci samej. Je preto potrebné, aby sa navrhovateľ sústredil na konanie vo veci samej, kde bude mať možnosť preukázať oprávnenosť svojho návrhu, o ktorom súd rozhodne. 6. Rozhodnutie súdu prvej inštancie je správne, odvolací súd ho potvrdil podľa § 387 CSP. 7. Toto rozhodnutie prijal senát odvolacieho súdu pomerom hlasov 3:0 (§ 393 ods. 2 CSP). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

